钦定古今图书集成/明伦汇编/官常典/第098卷 > 晋恭王㭎
## 钦定古今图书集成/明伦汇编/官常典/第098卷 > 晋恭王㭎

按《明外史》本传：“晋恭王㭎，太祖第三子，母高皇后也。
学文于宋濂，学书于杜环。洪武三年封。十一年就藩
太原，中道笞膳夫，帝驰谕曰：‘吾率群英平祸乱，不为
姑息，独膳夫徐兴祖事吾二十三年，未尝折辱，怨不
在大小，子识之’。”㭎修目美髯，顾盻有威，多智数尝裂
人以奔马，或告㭎藏兵五台山中，反形已具。帝大怒，
欲发兵讨之。皇太子谏曰：“万一兵往而㭎拒命，是父
子为敌也，如天下后世何？臣请巡边与俱来。”帝从之。
太子巡历燕、代及晋，与㭎昆弟饮甚驩。浃旬，太子行
㭎送至河南，太子告之，故令入朝，㭎惶恐，从命。至京，
帝怒未解，太子哀祈甚切，乃废为庶人，居京师。与太
子友爱弥笃，日夜号泣悔罪。帝怜之，复其爵，敕归藩，
更以恭慎闻。待长史桂彦良、汪河皆有礼。二十六年
命总宋国公冯胜兵，与燕王同出塞。燕王深入北庭，
㭎不及第，筑城于下水。帝切责之。洪武三十一年薨。
子定王济熹嗣。

===周定王橚===按《明外史》本传：“周定王橚，太祖第五子，母高皇后也。
幼育于孙贵妃。洪武三年，封吴王。七年，有司请置护
卫于杭州。帝曰：‘钱塘财赋地不可封，罢护卫勿置，改
封周王。十一年，就藩开封，即宋故宫地为府。二十二
年，橚弃其国来凤阳。帝怒，徙之云南，命豫王桂居其
邸。寻止勿徙，使居京师。世子有炖理藩事，召豫王还’。”
二十五年敕归藩。建文初，以橚燕王母弟，颇疑惮之。
橚亦时有他谋。长史王翰数谏不纳，佯狂去。橚次子
有㷲告变。帝阴使李景隆备边，道出汴，猝围王宫，执
橚窜蒙化，诸子并别徙。已，复召还京，锢之。成祖入南
京，复其旧封，加禄五千石。永乐二年献《颂九章》及《佾
舞》。其年献《驺虞》。帝悦，宴赐甚厚。以汴梁有河患，将改
封洛阳。橚言“汴堤固，无重劳民力。”乃止。十四年疏辞
所赐在城税课。十九年，有告橚反者，使都御史王彰
论意。橚惧，献还三护卫。仁宗即位，加岁禄至二万石。
橚好学，能词赋。太祖赐以元故宫妪，得闻元宫中事，
作词百章。以国土夷旷，庶草蕃膴，考核其可佐饥馑
者四百馀种，绘图疏之。名《救荒本草》。辟东书堂以教
世子。长史刘淳为之师。洪熙元年薨。子宪王有炖嗣。